公民與社會發展科

公民與社會發展科，係香港政府準備取代通識科嘅高中課程必修科目，由教育局旗下嘅「課程發展議會-香港考試及評核局重新冠名科目委員會」制訂課程大綱，2021年3月31號正式定名，喺2021/22學年喺中四開始推行。

公民與社會發展科由諮詢都落實到出現唔少爭議，其中喺諮詢同執行嘅過程都無視師生聲音，內容方面又有違批判思維獨立思考課程宗旨，逆民意刪除唔少政治社會議題，剩低嘅政治議題內容亦出現一定爭議。

公開考試 
考試只有一份卷，時間長2小時。入面只有資料回應題，一共有3題，題型包括多項選擇題、短答題、長答題。

評核形式 
評核只設「達標」與「不達標」。相比起以往嘅通識科，新科目唔設「獨立專題探究」，中國考察亦唔涉及評核。

爭議

諮詢同執行無視師生聲音 
教育局喺諮詢同執行嘅過程，除咗無視學生嘅意見亦忽略老師唔夠時間準備。
教育局曾經向學校發問卷「諮詢」學校對於改革科目意向，但由於諮詢以學校為單位，學生唔能夠發表意見。香港教育專業人員協會喺2021年2月4號召開記者會，批評無提供反對選項，且認為以「能有助學生減壓」並唔係恰當考量，認為係「假諮詢」。

另外，就教育局建議喺2021年9月落實新課程，去到2021年4月，教協嘅民調亦顯示，超過八成(82.8%)任教四科核心科目嘅教師都表示，唔夠時間準備，涉及嘅工作包括：人手編配、教師培訓、教材準備等，新安排明顯操之過急。當中多達92.6% 通識科教師指準備時間不足夠或完全不足夠，只有3.3%表示時間足夠 。

課程有違批判思維獨立思考課程宗旨 重背誦抄寫難培養高階思維 
沿襲過往通識科做法，試卷分開「資料冊」同埋「試題答題簿」兩部分。樣本試卷設有三條考題，內容分別關於「疫苗猶豫」、「港區國安法」同埋「粵港澳大灣區發展」，有前通識科教師認為刪去高階能力「延伸回應題」，會令內容停留喺認知層面，流於背誦官方答案同埋抄寫資料，屬於基本知識，令科目難度降低。建議嘅課程框架完全無提及課程指引強調嘅批判思考、獨立思考、研究社會議題，使用問句形式授課，但建議就變咗陳述句，唔能夠培養學生高階思維能力，唔符合課程「慎思明辯」嘅宗旨 。

逾六成反對刪政治社會議題 
2021年4月1號，香港民意研究所發表有關修改通識科課程嘅民調結果，顯示六成二受訪者反對通識科刪去部份民生同社會政治參與議題，贊成者嘅只有二成二。

部分獲批教科書內容爭議 
喺2022年6月科目適用書目入面，共有6套教科書，但有部份內容出現爭議。

雖然《南京條約》同《北京條約》指明當時香港一定部分領土已經永久割讓咗畀英國，但呢啲教科書就話，中國一直擁有香港嘅主權，英國只係喺香港實行殖民統治，因此香港唔係英國殖民地。

另外，喺交代北京未經諮詢或香港人同意嘅《香港國安法》嘅立法背景入面，內容亦將立法背景訴諸於恐怖活動。

通識教育
 公民教育
 三三四高中教育改革
 德育及國民教育科
 道德與法治

香港教育